EIROPAS KOMISIJA Briselē, 22.6.2022 COM(2022) 295 final KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenota Eiropas Parlamenta un Padomes 2011. gada 16. novembra Regula (ES) Nr. 1214/2011 par euro skaidras naudas profesionāliem pārrobežu autopārvadājumiem starp eurozonas dalībvalstīm (saskaņā ar minētās regulas 26. pantu)



KOMISIJAS ZIŅOJUMS EIROPAS PARLAMENTAM UN PADOMEI par to, kā tiek īstenota Eiropas Parlamenta un Padomes 2011. gada 16. novembra Regula (ES) Nr. 1214/2011 par euro skaidras naudas profesionāliem pārrobežu autopārvadājumiem starp eurozonas dalībvalstīm (saskaņā ar minētās regulas 26. pantu)

1.Ievads Eiropas Parlamenta un Padomes 2011. gada 16. novembra Regula (ES) Nr. 1214/2011 par euro skaidras naudas profesionāliem pārrobežu autopārvadājumiem starp eurozonas dalībvalstīm stājās spēkā 2012. gada 30. novembrī. Regulas (ES) Nr. 1214/2011 26. pantā noteikts, ka Komisijai līdz 2016. gada 1. decembrim un pēc tam reizi piecos gados ir jāiesniedz Eiropas Parlamentam un Padomei ziņojums par tās īstenošanu. Ziņojumā jo īpaši jāizskata iespēja noteikt kopīgas ieroču nēsāšanas apmācību prasības skaidras naudas pārvadājumu (“SNP”) uzņēmumu apsardzes darbiniekiem un iespēja grozīt minētās regulas 24. pantu atbilstīgi Direktīvai 96/71/EK, pienācīgi jāņem vērā tehnoloģiskais progress IBNS jomā, jāapsver iespējamā pievienotā vērtība, ko rada Savienības SNP atļauju piešķiršana grupām, un jānovērtē, vai Regula (ES) Nr. 1214/2011 būtu attiecīgi jāpārskata. Pirmā pārskatīšana tika veikta 2016. gadā. Veicot šo pārskatīšanu, Komisija, pamatojoties uz anketām, apspriedās ar nozares ieinteresētajām personām, tostarp sociālajiem partneriem, kā arī dalībvalstīm. Ziņojuma pamatā ir atbildes uz anketu jautājumiem. 2.Vispārīga informācija 2.1.Konteksts 2.1.1.Kopīgo noteikumu kopums, ko piemēro euro skaidras naudas pārrobežu pārvadājumiem Euro ieviešana eurozonas dalībvalstīs ir palielinājusi vajadzību pēc skaidras naudas pārrobežu autopārvadājumiem. Eurozonā bankām, mazumtirdzniecības uzņēmumiem un citām profesionālām iestādēm, kas rīkojas ar skaidru naudu, jābūt iespējai slēgt līgumus ar SNP uzņēmumiem, kas piedāvā labāko cenu un/vai pakalpojumu, un izmantot skaidras naudas pakalpojumus, ko sniedz tuvākā valsts centrālās bankas filiāle vai SNP skaidras naudas centrs, pat ja tas atrodas citā dalībvalstī. Turklāt dalībvalstis, kuru naudas vienība ir euro (“iesaistītās dalībvalstis”), veic vai varētu plānot veikt euro banknošu un monētu ražošanu ārvalstīs. Mazumtirgotāji un bankas, kas atrodas pierobežas apgabalos, var vēlēties saņemt piegādes no tiem tuvākā skaidrās naudas centra, kas ne vienmēr atrodas tajā pašā dalībvalstī. Vienotas valūtas princips nozīmē brīvību pārvietot skaidru naudu starp iesaistītajām dalībvalstīm. Iesaistīto dalībvalstu SNP pilnīga saskaņošana netika uzskatīta par iespējamu, un par atbilstīgu netika uzskatīta sistēma, kurā vienā dalībvalstī izsniegta atļauja būtu derīga visās dalībvalstīs (“savstarpēja atzīšana”). Tāpēc Regulā (ES) Nr. 1214/2011 ir ietverts kopīgu noteikumu kopums, kas ir spēkā visās dalībvalstīs, neskarot valstu noteikumus attiecībā uz dažiem aspektiem, kas skaidri norādīti regulā. Regula neparedz pilnīgu saskaņošanu, jo kopīgie noteikumi attiecas tikai uz pārrobežu pārvadājumiem. 2.1.2.Piemērošana autopārvadājumiem iesaistītajās dalībvalstīs un dalībvalstīs, kas gatavojas ieviest euro Regula (ES) Nr. 1214/2011 attiecas uz euro skaidras naudas autopārvadājumiem, ņemot vērā, ka tā ir visbiežāk izmantotā (ja ne vienīgā) euro skaidras naudas pārvadājumu kārtība pierobežas reģionos un vienīgā, kurai tika konstatēta nepieciešamība pēc kopīgiem noteikumiem attiecībā uz pārrobežu SNP. Tā neattiecas uz gaisa un jūras transportu. Tāpēc Regulu (ES) Nr. 1214/2011 de facto piemēro tikai pārrobežu pārvadājumiem starp iesaistītajām dalībvalstīm, kurām ir sauszemes robeža ar citu iesaistīto dalībvalsti. Pārrobežu pārvadājumos pārrobežu aspekts var rasties saistībā ar vienu vai vairākiem no trim elementiem: SNP uzņēmuma izcelsmes dalībvalsti, uzņēmēju dalībvalsti (ja tā nav izcelsmes dalībvalsts), kurā SNP uzņēmums sniedz pārvadājumu pakalpojumus, un/vai tranzīta dalībvalsti, kuru transportlīdzeklis šķērso, lai sasniegtu uzņēmēju dalībvalsti vai lai atgrieztos izcelsmes dalībvalstī. Regulā (ES) Nr. 1214/2011 paredzētie noteikumi par euro skaidras naudas pārrobežu pārvadājumiem attiecas tikai uz iesaistītajām dalībvalstīm. Pirms valūtas nomaiņas uz euro kādā no dalībvalstīm var būt nepieciešami euro skaidras naudas pārvadājumi no iesaistītās dalībvalsts uz dalībvalsti, kas gatavojas valūtas nomaiņai uz euro. Tāpēc saskaņā ar Regulu (ES) Nr. 55/2013 Regula (ES) Nr. 1214/2011 attiecas arī uz dalībvalstīm, kas gatavojas ieviest euro. 2.2.Regulas (ES) Nr. 1214/2011 pamatelementi 2.2.1.Pārrobežu SNP atļauja Ņemot vērā tos iespējamos draudus SNP uzņēmumu apsardzes darbinieku un plašas sabiedrības drošībai, kuri saistīti ar skaidras naudas pārvadāšanu, euro skaidras naudas pārrobežu pārvadājumiem ir jāsaņem īpaša pārrobežu SNP atļauja. Valstu iestādēm atļauja ir jāpiešķir uz pieciem gadiem, ja SNP uzņēmumi ir izpildījuši nosacījumus saskaņā ar Regulu (ES) Nr. 1214/2011, piemēram, SNP apsardzes darbiniekiem noteiktās prasības vai SNP transportlīdzekļu vispārīgās prasības, kā arī citus priekšnosacījumus. SNP atļaujas reģistrē Iekšējā tirgus informācijas sistēmā (IMI), lai atļaujas būtu ērti pieejamas valsts iestādēm. SNP uzņēmumu darbinieki, kas veic pārrobežu SNP saskaņā ar Regulu (ES) Nr. 1214/2011, ir tiesīgi saņemt uzņēmējās dalībvalstīs piemērotās minimālās algas likmes saskaņā ar Regulā (ES) Nr. 1214/2011 minētajiem nosacījumiem.

2.2.2.Euro skaidras naudas pārrobežu pārvadājumi Pārrobežu SNP atļauja Regulā (ES) Nr. 1214/2011 noteiktajās robežās piešķir tiesības veikt euro banknošu un monētu pārrobežu autopārvadājumus diennakts gaišajā laikā un tikai tad, ja gan lielākā daļa saņemšanas vai piegādes reižu notiek uzņēmējā dalībvalstī, gan euro skaidras naudas vērtība ir vismaz 80 % no kopējās transportlīdzeklī pārvadātās skaidrās naudas vērtības. Jānorāda, ka atsevišķu konkrētu veidu pārvadājumu kārtība ir skaidri izslēgta no regulas darbības jomas, neatkarīgi no tā, ka tā atbilst euro skaidras naudas pārrobežu autopārvadājumu definīcijai, piemēram, pārvadājumi “no punkta līdz punktam” uz un no valstu centrālajām bankām vai skaidras naudas izgatavošanas vietām. 2.2.3.Piemērojamā pārvadājumu kārtība Regulā (ES) Nr. 1214/2011 ir noteikta piecu veidu pārvadājumu kārtība attiecībā uz euro banknotēm un divu veidu kārtība — euro monētām, katrai kārtībai definējot nosacījumus, piemēram, transportlīdzekļu bruņas, IBNS izmantošanu vai SNP apsardzes darbinieku klātbūtni. Iesaistītās dalībvalstis izlemj, kuru pārvadājumu kārtību piemērot savā teritorijā. 2.2.4.Intelektisko banknošu neitralizācijas sistēmu (IBNS) loma un neitralizēto banknošu izņemšana Regulas (ES) Nr. 1214/2011 mērķis ir atvieglot IBNS izmantošanu, jo sagaidāms, ka IBNS izmantošana uzlabos SNP drošību SNP apsardzes darbiniekiem un sabiedrībai. SNP uzņēmumiem, kas darbojas saskaņā ar Regulu (ES) Nr. 1214/2011, ir jāizņem neitralizētās banknotes no aprites, lai nodrošinātu, ka šādas banknotes vairs netiek izmantotas maksājumos. 2.2.5.Uzņēmējvalsts noteikumi, kas attiecas uz pārvadājumiem: valsts policijas spēki, sabiedrības drošības noteikumi un šaujamieroču nēsāšana SNP aspektus, kas nav iekļauti Regulas (ES) Nr. 1214/2011 kopīgajos noteikumos, reglamentē valstu tiesību akti, ievērojot Līguma vispārīgos noteikumus (piemēram, nediskriminācijas principu), un uzņēmējvalstī tie jāievēro SNP uzņēmumam, kas veic pārrobežu pārvadājumus. Šādi valstu noteikumi attiecas uz policijas spēku funkciju (piemēram, iepriekšējo paziņošanu, pavadošo eskortu vai attālināto līdzsekošanu), drošības noteikumiem skaidras naudas piegādes vai saņemšanas vietās un šaujamieroču noteikumiem. 2.3.Paziņošanas un informēšanas pienākumi Regulā (ES) Nr. 1214/2011 SNP atļaujas turētājiem, iesaistītajām dalībvalstīm un Komisijai ir noteikti vairāki informēšanas pienākumi. Atļaujas turētājiem ir jāinformē iesaistītā dalībvalsts par pārrobežu pārvadājumu paredzēto sākumu. Iesaistītajām dalībvalstīm citai cita ir jāinformē par pārrobežu darbību, par kuru ir paziņojuši SNP uzņēmumi, kas darbojas saskaņā ar Regulu (ES) Nr. 1214/2011. Komisija tīmekļvietnē Europa publicē visu informāciju par iesaistīto dalībvalstu apstiprinātajām IBNS, valstu noteikumiem attiecībā uz policijas spēku funkciju un skaidras naudas piegādes vai saņemšanas vietu drošību, valstu noteiktajām SNP uzņēmumu mācību prasībām, valsts piešķīrējas iestādes pilnvarām un uzņēmējvalsts pārvaldes iestādi, kurai ir jāpaziņo par pārrobežu pārvadājumu sākumu. Visbeidzot, Komisija piemērojamo pārvadājumu kārtību, kuru ir izvēlējušās iesaistītās dalībvalstis, publicē Eiropas Savienības Oficiālajā Vēstnesī. 2.4.Atbilstības pārbaudes, sankcijas un ārkārtas drošības pasākumi Lai pārrobežu skaidras naudas pārvadājumos nodrošinātu augstu drošības līmeni, iesaistītās dalībvalstis var veikt to SNP uzņēmumu atbilstības pārbaudes, kas darbojas to teritorijā saskaņā ar Regulu (ES)Nr. 1214/2011. Sankcijas var piemērot, ja nav ievēroti Regulas (ES) Nr. 1214/2011 22. pantā paredzētie nosacījumi. Visbeidzot, kompetentās iestādes var lemt par pagaidu drošības pasākumiem, ja rodas neatliekama problēma, kas būtiski ietekmē SNP darbību drošību. 3.Regulas (ES) Nr. 1214/2011 un 2016. gada ziņojuma ieteikumu īstenošana 3.1.Pārrobežu SNP atļauju pieprasīšana un piešķiršana 3.1.1.Pārrobežu SNP atļauju pieprasīšana un piešķiršana Saskaņā ar 2016. gada ziņojuma konstatējumiem atļauju piešķiršanas administratīvā kārtība, šķiet, darbojas bez sarežģījumiem. Kopumā SNP uzņēmumi nav ziņojuši par konkrētām problēmām saistībā ar dokumentu iesniegšanu un pieteikumam nepieciešamajiem pierādījumiem. Turklāt dalībvalstu iestādes nav saskārušās ar īpašām problēmām pārrobežu SNP atļauju izsniegšanā. Visu aptaujāto SNP uzņēmumu atļaujas pieteikumu gadījumā ir piešķirtas atļaujas, un nav zināmi vērā ņemami starpgadījumi saistībā ar reģistrāciju IMI. Lielākā daļa iesaistīto dalībvalstu iestāžu un vairums atļauju turētāju uzskata, ka pārrobežu SNP atļaujas piecu gadu termiņš ir piemērots, un nesaskata vajadzību pagarināt tās derīguma termiņu.Viena dalībvalsts un 4 no 11 SNP uzņēmumiem, kas atbildēja uz aptaujas jautājumiem, uzskata, ka desmit gadu termiņš būtu piemērotāks SNP atļaujas derīguma termiņam. Kopumā vairums aptaujāto ieinteresēto personu nesaskata pievienoto vērtību tajā, ka SNP atļaujas tiek piešķirtas grupām. Kā dalībvalstis norādīja apspriešanā, šāda iespēja nozīmētu, ka atļaujas tiktu piešķirtas uzņēmumiem, kas darbojas dažādās dalībvalstīs, nezinot, vai tiek ievēroti šo dalībvalstu regulējumi. Vēl viens grupas atļauju sakarā sarežģīti pārvaldāms aspekts, kas minēts apspriešanā, ir saistīts ar sankcijām pārkāpumu gadījumā: ja atļauja tiktu atsaukta kādam no grupas uzņēmumiem, kā tas ietekmētu pārējo grupas uzņēmumu atļaujas? Tomēr, kā ierosina viena aptaujātā dalībvalsts, noteiktos apstākļos piemērotāka varētu būt vienkāršota procedūra vienas grupas uzņēmumiem. Atzīstot, ka dažādi valstu tiesību akti apgrūtinātu grupas atļauju īstenošanu, 4 no 11 aptaujātajiem SNP uzņēmumiem uzskata, ka šīs grupas atļaujas tiem atvieglotu darbību. Kopumā Komisija saprot, ka šādas atļaujas nozīmētu SNP uzņēmumu uzraudzības un kontroles trūkumu un apgrūtinātu pasākumu īstenošanas pārbaudi. Līdz ar to Komisija SNP atļauju piešķiršanu grupām neuzskata par pamatotu tuvākās nākotnes iespēju. 3.1.2.SNP atļauju skaits un dati

Līdz šim SNP atļaujas ir izsniegušas astoņas dalībvalstis (no 14 iesaistītajām dalībvalstīm). Viena gada laikā kopš Regulas (ES) Nr. 1214/2011 stāšanās spēkā tika izsniegtas vienpadsmit atļaujas. Līdz šim ir piešķirtas un pašlaik darbojas 22 pārrobežu SNP atļaujas: Austrijā (2), Francijā (3), Itālijā (3), Nīderlandē (1), Slovākijā (4), Slovēnijā (2), Spānijā (1) un Vācijā (6). Vācija ir piešķīrusi lielāko daļu atļauju (27 %), tai seko Slovākija (18 %), abās valstīs kopā piešķirot gandrīz pusi no visām atļaujām. Jānorāda, ka neviena atļauja nav piešķirta Beļģijā un Luksemburgā, lai gan abas dalībvalstis pieder zonai ar sešām ģeogrāfiski koncentrētām robežām mazāk nekā 250 km rādiusā, ar augstu iedzīvotāju blīvumu un augstu uzņēmumu koncentrāciju, turklāt šīm valstīm kaimiņos atrodas viena maza un divas lielas iesaistītās dalībvalstis. Saskaņā ar aptaujas atbildēm 4 no 11 aptaujātajiem SNP uzņēmumiem izmanto savas atļaujas katru dienu vai vairākas reizes mēnesī. Divi SNP uzņēmumi nesniedza atbildi uz šo jautājumu, bet pieci norādīja, ka tie neizmanto savu atļauju. Vairāki SNP atļauju turētāji ziņo, ka vēl nav izmantojuši savas atļaujas, jo uzņēmējdarbības iespējas, ko tie cerēja iegūt ar šo atļauju, neīstenojās (tiem nebija pieprasījuma pēc pārrobežu SNP pakalpojumiem). 3.1.3.Paziņošana un informācija par pārrobežu skaidras naudas pārvadājumiem un attiecīgās prasības Trīs aptaujātās dalībvalstis (no 13 respondentiem) apstiprina, ka pēc SNP pārrobežu atļaujas piešķiršanas SNP uzņēmumam tās ir saņēmušas paziņojumus par pārrobežu darbības sākumu. Tajā pašā laikā četras aptaujātās dalībvalstis apgalvo, ka tās ir saņēmušas informāciju no citas eurozonas dalībvalsts par šīs dalībvalsts SNP uzņēmumu, kurš gatavojas veikt SNP pārrobežu darbību to valstī. Ņemot vērā dalībvalstu atbildes 2021. gada apspriešanā, var secināt, ka dalībvalstīm ir grūti iegūt skaidru pārskatu par to teritorijā faktiski veiktajiem pārrobežu skaidras naudas pārvadājumiem. Komisija ir publicējusi visu attiecīgo informāciju par pārrobežu skaidras naudas pārvadājumiem, kā tas paredzēts Regulā (ES) Nr. 1214/2011. Komisija 2016. gada ziņojumā ieteica iesaistītajām dalībvalstīm ieviest atbilstīgas procedūras, lai iegūtu pilnvērtīgāku priekšstatu par to teritorijā notiekošajiem pārrobežu skaidras naudas pārvadājumiem. Tas uzlabotu to datu kvalitāti, kas vajadzīgi, lai turpinātu diskusiju par Regulas (ES) Nr. 1214/2011 īstenošanu un iespējamiem tiesību aktu grozījumiem. Tomēr 2021. gada apspriešanās liecina, ka dalībvalstis neievēroja šo ieteikumu. 3.2.IBNS izmantošana euro banknošu pārvadājumos un IBNS tehnoloģijas tehniskais progress Gandrīz puse SNP uzņēmumu, kas atbildēja uz anketas jautājumiem, ziņo, ka izmanto IBNS skaidras naudas pārrobežu pārvadājumos, ja tā ir obligāta uzņēmējas, tranzīta vai piederības valsts prasība. Beļģija ir vienīgā iesaistītā dalībvalsts, kurā banknošu pārvadājumos ir jāizmanto ar IBNS aprīkoti transportlīdzekļi. Vairākas aptaujātās ieinteresētās personas uzskata, ka IBNS sistēmu apstiprināšana vai sertifikācija ir vēl vairāk jāvienkāršo, t. i., jāievieš vienots IBNS sertifikāts, kas būtu derīgs visā eurozonā. Lai gan SNP uzņēmumi izmanto arī citas tehnoloģijas, iekrāsošanas ierīces ir visbiežāk izmantotās IBNS tehnoloģijas, un sagaidāms, ka turpmākajos gados tām tirgū tiks dota priekšroka. 3.3.SNP uzņēmumu darbinieku atalgojums vismaz uzņēmējas dalībvalsts minimālās algas likmes apmērā SNP atļaujas turētāji ziņoja, ka tie nesaskaras ar problēmām Regulā (ES) Nr. 1214/2011 iekļauto atalgojuma noteikumu piemērošanā.Saskaņā ar regulas 24. pantu pārrobežu SNP apsardzes darbiniekiem piemēro uzņēmējas dalībvalsts attiecīgo minimālo algas likmi, tostarp virsstundu likmi. Ņemot vērā to, ka attiecīgie Direktīvas 96/71/EK noteikumi, uz kuriem attiecas Regulas (ES) Nr. 1214/2011 24. pants, ir mainīti laikā no šīs regulas stāšanās spēkā līdz šai pārskatīšanai, Komisija norāda, ka SNP uzņēmumu darbinieku tiesības, uz kuriem attiecas šis pants, ir nostiprinātas. Atsauce uz Direktīvu 96/71/EK ir dinamiska, kas nozīmē, ka ar Direktīvu (ES) 2018/957 veiktās izmaiņas ir piemērojamas 24. panta tekstam un tādējādi tiek garantētas visas attiecīgās tiesības SNP uzņēmumu darbiniekiem, uz kuriem attiecas šā panta darbības joma. Tādējādi SNP apsardzes darbiniekiem, kas veic pārrobežu pārvadājumus, tagad ir tiesības uz “atalgojumu”, kurš ietver “visus atalgojuma pamatelementus, kas kā obligāti ir noteikti” ar uzņēmējas dalībvalsts tiesību aktiem vai vispārēji vai citādi piemērojamiem koplīgumiem. 3.4.Atbilstība izcelsmes, tranzīta un uzņēmējas dalībvalsts tiesību aktiem 3.4.1.Noteikumi par policijas spēku funkciju un drošības noteikumi par skaidras naudas piegādi vai saņemšanu Komisijai nav zināmi vērā ņemami starpgadījumi vai problēmas saistībā ar uzņēmējas dalībvalsts noteikumu ievērošanu attiecībā uz policijas spēku funkciju (piemēram, iepriekšējo paziņošanu, pavadošo eskortu vai attālināto līdzsekošanu) vai skaidras naudas piegādes vai saņemšanas vietu drošības noteikumiem. Tādējādi Komisija nesaskata vajadzību rosināt izmaiņas šajās jomās.

3.4.2.Šaujamieroču nēsāšana Pārrobežu skaidras naudas pārvadājumiem piemēro uzņēmējas dalībvalsts noteikumus attiecībā uz šaujamieroču nēsāšanu. Noteikumos pastāv ievērojamas atšķirības, dažās dalībvalstīs atļaujot šaujamieroču nēsāšanu, bet citās tā tiek prasīta vai aizliegta, kā arī pieļaujot dažādas izvēles atbilstoši katrai konkrētajai pārvadājumu kārtībai. Divi no četriem aptaujātajiem SNP uzņēmumiem, kas izmanto savas atļaujas, norādīja, ka šī daudzveidība ierobežo atsevišķas pārrobežu SNP iespējas. Viens SNP uzņēmums (kas darbojas Itālijā un Vatikānā) norādīja, ka tam nav problēmu, jo abās valstīs noteikumi ir vienādi. Cits SNP uzņēmums norādīja, ka tas principā nesaskaras ar grūtībām ievērot kaimiņvalstīs piemērojamos noteikumus. Aptaujātās dalībvalstis apstiprināja, ka, ņemot vērā pastāvošās valstu tiesību aktu atšķirības attiecībā uz šaujamieroču nēsāšanu, kopīgas mācību prasības nenodrošina pievienoto vērtību. 3.5.Uzņēmējas dalībvalsts noteiktā pārvadājumu kārtība Tā kā iesaistītās dalībvalstis var izvēlēties, kuru euro banknošu pārvadājumu kārtību piemērot savā teritorijā attiecībā uz pārrobežu skaidras naudas pārvadājumiem, ir izveidojušies ļoti atšķirīgi pārrobežu darbības nosacījumi. Tas dažkārt izraisa situācijas, kurās attiecīgā piemērojamā pārvadājumu kārtība izcelsmes dalībvalstī un uzņēmējā dalībvalstī nav saderīga, līdz ar to pārrobežu skaidras naudas pārvadājumiem ir nepieciešami ievērojami ieguldījumi pakalpojumu sniedzēja pusē vai tie kļūst neienesīgi, ņemot vērā to gadījuma raksturu. Piemēram, IBNS aprīkojums ir obligāts skaidras naudas pārvadājumos Beļģijā, bet Vācijā tā nav obligāta prasība. SNP uzņēmumi, kas darbojas Austrijā, euro banknotes pārvadā nebruņotos parasta izskata SNP transportlīdzekļos ar IBNS aprīkojumu, bet pārvadājumos uz Vāciju tiem ir nepieciešams pilnībā bruņots SNP transportlīdzeklis ar trim SNP apsardzes darbiniekiem. Trīs aptaujātās dalībvalstis uzskata, ka pēdējā pārskata ierosinājums par iespēju apsvērt izcelsmes dalībvalsts pārvadājumu kārtības principa ieviešanu varētu būt lietderīgs un varētu uzlabot pārrobežu SNP potenciālu, jo praksē pieaugtu pieprasījums pēc pārrobežu SNP atļaujām un pārrobežu SNP skaits. 3.6.Iesaistīto dalībvalstu atbilstības pārbaudes, iespējamās sankcijas un īpašie pasākumi Komisija nav saņēmusi informāciju par problēmām saistībā ar atbilstības pārbaudēm un izlases veida pārbaudēm, izprotot, ka dažām iesaistītajām dalībvalstīm trūkst informācijas par to teritorijā faktiski notiekošajiem pārrobežu skaidras naudas pārvadājumiem. Turklāt Komisija nav informēta ne par kādiem ārkārtas drošības pasākumiem, ne par sankciju piemērošanu. Tāpēc Komisija uzskata, ka attiecīgie Regulas (ES) Nr. 1214/2011 noteikumi ir atbilstīgi. 3.7.Informācijas kampaņa, kas sekmē Regulas (ES) Nr. 1214/2011 efektivitāti un SNP atļauju skaita iespējamo pieaugumu 2016. gada ziņojumā tika ieteikts veikt informācijas kampaņu, kas orientēta uz skaidras naudas pieprasījuma pusi (bankām, lielveikaliem, mazumtirgotājiem) un SNP uzņēmumiem saistībā ar saderīgas pārvadājumu kārtības plašāku izmantošanu, lai sekmētu Regulas (ES) Nr. 1214/2011 efektivitāti un, iespējams, palielinātu SNP atļauju skaitu. Neviena no aptaujātajām dalībvalstīm vēl nav ievērojusi šo ieteikumu. 3.8.SNP darbību ietekme uz vidi Atbildēs, kas sniegtas 2021. gada apspriešanās laikā, SNP uzņēmumi norādīja, ka tie pēdējā laikā nav veikuši konkrētus zaļināšanas pasākumus, lai padarītu savus SNP videi draudzīgākus, jo maz ticams, ka šādu pasākumu rezultātā palielinātos pārrobežu darbību skaits. Vairāki uzņēmumi piebilda, ka tie savā darbībā izmanto jaunākos transportlīdzekļu modeļus un ka šie modeļi ir videi draudzīgāki. 4.Secinājumi 4.1.Pārskatāmie aspekti, kas konkrēti norādīti 26. pantā Attiecībā uz konkrētajiem izskatāmajiem aspektiem, kas norādīti Regulas (ES) Nr. 1214/2011 26. pantā, ziņojuma secinājumi ir šādi:

1) pašlaik nav vajadzīgas kopīgas ieroču nēsāšanas apmācību prasības SNP uzņēmumu darbiniekiem, ņemot vērā valstu atšķirīgos noteikumus par šaujamieroču nēsāšanu; 2) Direktīvas 96/71/EK attiecīgie noteikumi, uz kuriem attiecas 24. pants, ir mainīti laikā no šīs regulas stāšanās spēkā līdz šai pārskatīšanai tādā veidā, kas stiprina norīkoto darba ņēmēju tiesības. Regulas 24. pants par atalgojumu nav jāgroza, jo atsauce uz Direktīvu 96/71/EK ir dinamiska, un tādējādi visas attiecīgās tiesības, kas izriet no Direktīvas (ES) 2018/957, ar kuru izdara grozījumus, ir vienlīdz piemērojamas attiecīgajiem SNP uzņēmumu darbiniekiem; 3) nav vajadzīga sistēma, kas ļauj piešķirt atļauju grupai, un 4) IBNS jomā nav notikušas būtiskas tehnoloģiskas izmaiņas, no kurām izrietētu nepieciešamība pārskatīt Regulu (ES) Nr. 1214/2011. Tādējādi Komisijai līdz šim nav bijusi nepieciešamība izmantot pilnvaras pieņemt deleģētus aktus par IBNS, kā arī nav pazīmju, kas liecinātu par nepieciešamību pieņemt deleģētus aktus par citiem drošības elementiem, piemēram, transportlīdzekļu bruņām un bruņuvestēm. 4.2.Euro skaidras naudas profesionālo pārrobežu autopārvadājumu optimizācija Regula (ES) Nr. 1214/2011 stājās spēkā 2012. gada 29. novembrī. Iesaistītajām dalībvalstīm ir jāievieš procedūras, lai iegūtu pilnvērtīgāku priekšstatu par to teritorijā faktiski notiekošajiem pārrobežu skaidras naudas pārvadājumiem. Tomēr fakts, ka pašlaik tikai 22 atļaujas ir aktīvas 8 no 14 iesaistītajām dalībvalstīm, var liecināt par to, ka nav īstenots viss Regulas (ES) Nr. 1214/2011 potenciāls, jo īpaši tāpēc, ka vienā ģeogrāfiski koncentrētā pierobežas zonā, kuru raksturo gan augsts iedzīvotāju blīvums, gan augsta uzņēmumu koncentrācija (Beniluksa valstis un kaimiņvalstis), šķiet, notiek ļoti maz pārrobežu pārvadājumu. Pilnvērtīgāka regulas īstenošana, kas nozīmētu lielāku pārrobežu SNP atļauju skaitu un lielāku pārrobežu SNP uzņēmumu izvēli, risinātu arī iespējamo nepieciešamību veikt neparedzētu situāciju plānošanu. SNP regulas uzlabotas īstenošanas iespējas ir pārrobežu pārvadājumu definīcijas vienkāršošana un “izcelsmes dalībvalsts principa” piemērošana pārvadājumu kārtībā. 4.2.1.Pārrobežu autopārvadājumu definīcijas precizēšana Pašreizējā pārrobežu pārvadājumu definīcija (Regulas (ES) Nr. 1214/2011 1. panta b) apakšpunkts) var būt viens no pirmajiem ierobežota atļaujas turētāju skaita cēloņiem, jo definīcijā nav iekļauti iespējamie pārrobežu SNP. Tā kā tas veido daļu no definīcijas, ir jāņem vērā lielākās daļas noteikums, saskaņā ar kuru lielākā daļa SNP transportlīdzekļa tajā pašā dienā veikto euro skaidras naudas piegādes/saņemšanas reižu notiek uzņēmējas dalībvalsts teritorijā, lai iekļautos skaidras naudas pārrobežu pārvadājumu kategorijā saskaņā ar Regulu (ES) Nr. 1214/2011. Tas kavē to mazāko SNP uzņēmumu ienākšanu pārrobežu SNP tirgū, kas SNP galvenokārt veic savā izcelsmes valstī, ņemot vērā, ka “gadījuma rakstura” SNP (pārvadājumu mazākums) uzņēmējā dalībvalstī neatbilst pārrobežu atļaujas saņemšanai. Tas uzņēmumus attur no ārvalstu tirgus izmēģināšanas un jaunu klientu iegūšanas. Tāds pats apsvērums attiecas uz 1. panta b) apakšpunktā paredzēto ierobežojumu, kas nosaka, ka atļaujas saņemšanai SNP transportlīdzeklī pārvadātās citas valūtas vērtība nedrīkst pārsniegt 20 % no kopējās tajā pašā SNP transportlīdzeklī pārvadātās skaidrās naudas vērtības. Kā norādīts atbildēs, kas sniegtas saistībā ar šo ziņojumu notikušajās apspriešanās, pārrobežu autopārvadājumu definīcijas precizēšana varētu uzlabot nozares darbību. 4.2.2.Pārvadājumu kārtības piemērošana Cits priekšlikums pilnvērtīgākai pārrobežu SNP potenciāla izmantošanai varētu būt izcelsmes dalībvalsts pārvadājumu kārtības principa piemērošana. Līdz ar to SNP uzņēmums, kas saņēmis atļauju savā iesaistītajā izcelsmes dalībvalstī, varētu izmantot savu SNP transportlīdzekli pārrobežu SNP uz uzņēmējvalsti atbilstoši vienam no pārvadājumu kārtības veidiem, ko nosaka Regula (ES) Nr. 1214/2011. Šāda pieeja SNP uzņēmumiem aiztaupītu nevajadzīgus finanšu ieguldījumus (piemēram, modernizāciju, izmantojot IBNS, vai SNP transportlīdzekļu parka diversifikāciju), kas pašlaik tiem būtu jāveic, lai īstenotu uzņēmējas dalībvalsts pārvadājumu kārtību, kas nesader ar izcelsmes dalībvalsts pārvadājumu kārtību. Tomēr, kā liecina šā ziņojuma apspriešanas rezultāti, iekšējie noteikumi atspoguļo katras valsts riska modeļus, kurus varētu būt grūti saskaņot. Turklāt, ja tiktu piemērots izcelsmes dalībvalsts princips, varētu pastāvēt risks, ka vairāki uzņēmumi mēģinātu darboties stingri regulētās dalībvalstīs no zema regulējuma dalībvalstīm, tādējādi kropļojot konkurenci. 4.2.3.SNP atļaujas darbības jomas paplašināšana Šā ziņojuma apspriešanā tika apkopoti ieinteresēto personu viedokļi par iespēju paplašināt SNP atļaujas darbības jomu, attiecinot to arī uz citiem profesionāliem pārrobežu SNP eurozonā, uz kuriem neattiecas spēkā esošie SNP regulējumi. Visas ieinteresētās personas, kas atbildēja uz šo jautājumu, piekrīt, ka šāda darbības jomas paplašināšana nav vajadzīga. 5.Ieteikumi turpmākajam darbam Šīs pārskatīšanas rezultāti ir ļoti līdzīgi 2016. gada ziņojuma rezultātiem, tāpēc šā ziņojuma ieteikumi atbilst arī 2016. gada pārskata ieteikumiem par Regulas (ES) Nr. 1214/2011 īstenošanu. ·Iesaistītajām dalībvalstīm jāpastiprina centieni ieviest atbilstīgas procedūras, lai iegūtu pilnvērtīgāku priekšstatu par to teritorijā notiekošajiem pārrobežu SNP. Tas uzlabotu to datu kvalitāti, kas nepieciešami turpmākai diskusijai par Regulas (ES) Nr. 1214/2011 īstenošanu un par izskatīšanā esošiem priekšlikumiem saistībā ar iespējamiem tiesību aktu grozījumiem. ·Ir jāveic uz skaidras naudas pieprasījuma pusi (bankām, lielveikaliem, mazumtirgotājiem) un SNP uzņēmumiem orientēta informācijas kampaņa saistībā ar saderīgas pārvadājumu kārtības plašāku izmantošanu, lai sekmētu Regulas (ES) Nr. 1214/2011 efektivitāti un, iespējams, palielinātu SNP atļauju skaitu.